26.05.2021
Maardu Linnavalitsus kuulutas välja Maardu uue kultuurikeskuse hoone üldise ruumilise lahenduse ideekonkursi, mille eesmärgiks on ideekavandi kaudu parima tervikliku visiooni saamine Maardu linna Maardu uue kultuurikeskuse rajamiseks. Uus kultuurikeskus hakkab paiknema Karjääri 4 kinnistul olemasoleva Rahvamaja asukohas. Võistlustingimused on kooskõlastatud Eesti Arhitektide Liiduga.
Vaade rahvamaja eest Noorte tänava suunas (taamal vasakul paistab Maardu põhikool)
Maardu linnapea Vladimir Arhipovi sõnul on uus kaasaegne kultuurikeskus väga oodatud maardulaste ja loomekollektiivide poolt ning ideekonkursi korraldamine on esimene samm selle keskuse loomise suunas. „Arhitektuurse ideekonkursi tulemusena loodame saada 7. septembriks 2021 parima arhitektuurse nägemuse, mis arvestaks kavandatava kultuurikeskuse vajadustega ning vastaks tänapäeva nõudmistele" sõnas linnapea.
Ideekonkursi raames on vajalik teostada ruumianalüüs, esitada ettepanekud ja eesmärgistada tegevused tänapäevastele nõuetele vastava hoonestuse rajamiseks nii ehituslikult, funktsionaalselt kui ka visuaalselt. Lisaks tuleb lahendada territooriumi parklate, juurdepääsuteede ja põhiliste liikumissuundade sidusus hoonega. Kultuurikeskuse hoonestuse arhitektuurne lahendus peab olema kaasaegne, kõrgetasemeline ja piirkonna ruumilist kvaliteeti parandav ja optimaalsete rajamiskuludega. Territooriumile peab planeerima väikse linnaväljaku koos lipumastidega, kus saaks korraldada avalikke üritusi (näiteks vabariigi aastapäeva).